钦定古今图书集成/明伦汇编/人事典/第106卷 > 《北使还与永丰侯书》梁·刘潜
## 钦定古今图书集成/明伦汇编/人事典/第106卷 > 《北使还与永丰侯书》梁·刘潜

足践寒地，身犯朔风。暮宿客亭，晨炊谒舍。飘飖辛苦，
迄届毡乡。杂种覃化，颇慕中国。兵传李绪之法，楼拟
《卫律》所治。而毳幕难淹，酪浆易厌。王程有限，时及玉
关。射鹿胡奴，乃与归国；刻龙汉节，还持入塞。马衔苜
蓿，嘶疑故墟。人获蒲萄，归种旧里。稚子出迎，善邻相
劳。倦握蟹螯，亟覆虾碗。每取朱颜，略多自醉。用此终
日，亦以自娱。